钦定古今图书集成/明伦汇编/官常典/第058卷 > 河间献王德
## 钦定古今图书集成/明伦汇编/官常典/第058卷 > 河间献王德

按《汉书·景十三王传》，“孝景皇帝十四男，王皇后生孝
武皇帝。栗姬生临江闵王荣、河间献王德、临江哀王
阏。程姬生鲁共王馀、江都易王非、胶西于王端。贾夫
人生赵敬肃王彭祖、中山靖王胜。唐姬生长沙定王
发。王夫人生广川惠王越、胶东康王寄、清河哀王乘、
常山宪王舜。”按《本传》，“河间献王德以孝景前二年
立”，修学好古实，事求是从，民得善书，必为好写与之，
留其真，加金帛赐以招之。由是四方道术之人，不远
千里，或有先祖旧书，多奉以奏献王者，故得书多与
汉朝等。是时淮南王安亦好书，所招致率多浮辩。献
王所得书，皆古文先秦旧书，《周官》《尚书》《礼》《礼记》《孟子》
《老子》之属，皆经传说记。七十子之徒所论其学举六
蓺。立《毛氏诗》《左氏春秋》博士。修礼、乐，被服儒术，造次
必于儒者，山东诸儒者从而游。武帝时，献王来朝，献
雅乐，对三雍宫及诏策所问三十馀事。其对推道术
而言，得事之中，文约指明。立二十六年薨。中尉常丽
以闻，曰：“王身端行治，温仁恭俭，笃敬爱下，明知深察，
惠于鳏寡。”《大行令》奏，“《谥法》曰：‘聪明睿知曰献’。”宜谥曰
献王。子共王不害嗣。四年薨，子刚王堪嗣。十二年薨，
子顷王授嗣。十七年薨，子孝王庆嗣。四十三年薨，子
元嗣。

按《西京杂记》：“河间王德筑日华宫，置客馆二十馀区
以待学士，自奉养不逾宾客。”